મહારાષ્ટ્રના સૌથી મોટા આદિવાસી વિસ્તારોમાંના એક વિક્રમગઢ તાલુકામાં આવેલું ઝડપોલી નામનું ગામ. હેમંત અવારનવાર અહીં આવન-જાવન કરતા હતા. આજે હેમંત મુંબઈ છોડીને અહીં જ રહે છે અને રૂરલ ટૂરિઝમની સાથે સાથે પોતાના બાઈસિકલ પ્રોજેક્ટ ઉપર પણ કામ કરી રહ્યા છે. બાઈસિકલ પ્રોજેક્ટની શરૂઆત વર્ષ 2008માં ત્યારે કરવામાં આવી હતી જ્યારે હેમંત ગામના બસ સ્ટેન્ડ ઉપર ઊભા હતા અને એ સમયે ધોધમાર વરસાદ પડી રહ્યો હતો. ત્યારે હેમંતે જોયું કે ભારે પવનના કારણે શાળામાંથી આવી રહેલી છોકરીઓની છત્રી કાગડો થઈ ગઈ. તેના કારણે તેઓ પલળી ગઈ. હેમંતને તે યોગ્ય ન લાગ્યું. ત્યારે તેમણે વિચાર્યું કે મુંબઈ અહીંથી માત્ર 100 કિ.મિ. દૂર છે. મુંબઈથી આ ગામનું અંતર માત્ર બે કલાકનું છે. હેમંત જણાવે છે, "તે વખતે શાઇનિંગ ઇન્ડિયા જોરશોરથી ચાલી રહ્યું હતું. મુંબઈ અને દિલ્હી જેવાં શહેરોની ચમક વધી રહી હતી પરંતુ તેમ છતાં એવાં ગામો પણ હતાં કે જ્યાં વીજળી અને રસ્તાઓ નહોતા. પીવાનાં પાણી માટે લોકોએ દૂર સુધી જવું પડતું હતું. ત્યારે મેં વિચાર્યું કે આદિવાસી વિસ્તારોમાં પરિવર્તન લાવવા માટે જાતે જ પ્રયાસો કરવામાં આવે તો કેવું?"